钦定古今图书集成/明伦汇编/交谊典/第065卷 > 《投殿院韦侍御启》前人
## 钦定古今图书集成/明伦汇编/交谊典/第065卷 > 《投殿院韦侍御启》前人

某启。某闻干时妄动，君子不为；小智大谋，兵家所忌。
进忧狂狷，退耻败亡。详观躁静之机，爰契军戎之事。
聊因笺简，假喻师徒。冀凭殷氏之函，用代秦廷之泣。
某名同胶柱，用等铅刀。不思量力而行，窃欲争锋而
进。洎焚舟学海，决战名场。忠甲不坚，心城匪固。两经
先榜，但溃楚师；再犯终场，亦班齐骑。雄锋缺落，锐志
消磨，执金鼓以无因，送降旗而不暇。李陵矢尽，项籍
兵穷，归汉怀惭，还吴失计。所以重嘘懦气，再奋空拳，
欲罢不能，既苏复上，将或戒严文阵，蹂躏议图，赎孟
明奔命之辜，雪曹沫败军之辱。而我师甚寡，彼敌尚
强，未暇争衡，空忧失律。持疑不进，掉鞅难前。先怀纳
款之诚，欲有乞师之志。伏以侍御身弓落雁，心剑剸
犀，儒囿中军，翰林盟主。挥五色笔，为诸侯师。出奇于
文苑之中，二南御璧；决胜于粉闱之内，七子舆棺。傥
蒙益以奇兵，济之馀勇，旁麾义橹，远借云梯。使武库
戈矛，皆为我旅；文山草木，尽作王师。苟无必胜之功，
甘受后期之责。尘浼清听，伏积忧惶。谨启。